Astudiaeth achos: dysgu am ddathliad anghrefyddol

Mewn lleoliad dosbarth meithrin a derbyn, defnyddir y Flwyddyn Newydd Dsieineaidd yn symbyliad i gynllunio a pharatoi gweithgareddau dysgu ar gyfer y pythefnos hwnnw. Byddai’r Flwyddyn Newydd Dsieineaidd yn cael ei dosbarthu’n ŵyl neu’n ddathliad anghrefyddol a ddylanwedir gan ddiwylliant a llên gwerin Tsieina. Mae’r ysgol yn defnyddio dull HAKA fel bachyn i gysylltu â dysgwyr, a’u trochi. Mae HAKA yn sefyll am ‘Hook’ (Bachyn), ‘Authenticity’ (Dilysrwydd), ‘Knowledge’ (Gwybodaeth) ac ‘Application’ (Cymhwyso).
Bachyn (Hook)
Y bachyn i ennyn diddordeb y dysgwyr oedd sioe bypedau am y sidydd yn ymwneud â’r celfyddydau mynegiannol. Cafodd dysgwyr eu cyflwyno i eirfa newydd a chawson nhw gyfle i roi eu gwybodaeth flaenorol ar waith am y dathliad anghrefyddol.
Dilysrwydd (Authenticity)
Bu dysgwyr yn gwylio fideos, yn cyfweld â gwestai trwy Teams, a chawson nhw gyfle i ofyn cwestiynau am y dathliad anghrefyddol. Fe wnaethon nhw archwilio eu harwydd sidydd, cawson nhw gyfle i wisgo yng ngwisg go iawn y dathliad a chreu cerddoriaeth yn arddull y dathliad. Cafodd dysgwyr eu trochi yn y diwylliant, buon nhw’n blasu bwyd o’r ŵyl ac yn rhoi eu barn am hyn.
Gwybodaeth (Knowledge)
Bu dysgwyr yn caffael gwybodaeth uniongyrchol o wisgo gwisgoedd, a blasu’r bwyd, profi’r diwylliant a’r gerddoriaeth er mwyn deall yr hyn sy’n digwydd yn yr ŵyl anghrefyddol hon. Trwy fideos, gwefannau, storïau, cyfweliadau a phrofiadau dysgu dilys, fe wnaethon nhw gaffael a chael gwybodaeth am yr ŵyl anghrefyddol. Cawson nhw eu hamlygu i’r iaith, a buon nhw’n cyfuno ychydig o ymadroddion â’r Gymraeg ac yn ymarfer ysgrifennu rhywfaint o’r wyddor Dsieinëeg.
Cymhwyso (Application)
Ar ddiwedd y pythefnos, bu dysgwyr yn cynllunio ac yn hyrwyddo eu dathliad anghrefyddol eu hunain. Fe wnaethon nhw eu bwyd, eu cerddoriaeth, eu draig o faint draig go iawn, eu gwisgoedd, eu haddurniadau eu hunain ac yn dathlu o flaen rhieni a gofalwyr ar ddiwedd y diwrnod.



Gweithgareddau cysylltiedig

· Celfyddydau Mynegiannol
Creu pypedau draig a chreu draig o faint draig go iawn ar gyfer y ddawns olaf. Ysgrifennu rhai o’r cymeriadau Tsieineaidd.
· Iechyd a Lles
Gwneud bwyd Tsieineaidd go iawn, a’i flasu. Dysgu sut i wneud dawnsio Tsieineaidd traddodiadol.
· Y Dyniaethau
Dysgu am hanes y dathliad, cyfweld â rhywun o darddiad Tsieineaidd, dysgu am sut maen nhw’n dathlu’r ŵyl a’r hyn y mae’n ei olygu iddyn nhw.
· Gwyddoniaeth a Thechnoleg
Creu draig Dsieineaidd 3D maint draig go iawn. FfCD/Rhifedd: chwarae gemau draig Dsieineaidd ar-lein a chyfrifo beth yw eu harwydd sidydd.
· Rhifedd
Problem resymu her Digit Dog Numicon yn seiliedig ar y dathliad anghrefyddol. Edrych ar siapiau a phatrymau o fewn diwylliant Tsieineaidd a chwblhau siapiau a phatrymau (algebra).
· Llythrennedd
Gwrando ar y stori am y sidydd a’i hail-ddweud. Ymchwilio i’w harwydd sidydd.

